10. การควบคุมภายใน

การควบคุมภายในและการตรวจสอบภายใน

1. การควบคุมภายใน

เอสซีจีได้พัฒนาระบบการควบคุมภายในให้ได้มาตรฐานสากล
โดยมีโครงสร้างองค์กรที่เหมาะสมกับการดำเนินธุรกิจ แบ่งแยกหน้าที่ความรับผิดชอบที่ชัดเจน
สรรหาและพัฒนาพนักงานอย่างต่อเนื่องและเหมาะสมกับสภาพธุรกิจที่เปลี่ยนแปลง
ส่งเสริมพนักงานทุกคนยึดมั่นตามหลักบรรษัทภิบาลและจรรยาบรรณเอสซีจี
ปลูกฝังให้การบริหารความเสี่ยงเป็นความรับผิดชอบของพนักงานทุกคน
พัฒนาเป็นเครื่องมือในการเผยแพร่และสื่อสารภายในของธุรกิจเอสซีจีได้อย่างถูกต้องและทันกาลอย่างสม่ำเสมอ
โดยนำเทคโนโลยีสารสนเทศมาใช้ในการควบคุมภายในของกระบวนการต่างๆ
ใช้ระบบคอมพิวเตอร์ที่ทันสมัยและเหมาะสมกับการดำเนินธุรกิจในปัจจุบัน
รวมทั้งผลักดันการปฏิบัติตามระบบควบคุมภายในอยู่อย่างต่อเนื่องและสม่ำเสมอเพื่อการพัฒนาอย่างยั่งยืน
พร้อมทั้งกำหนดระบบการควบคุมภายในและดำรงรักษาไว้ซึ่งระบบการควบคุมภายในที่มีประสิทธิภาพ
เพื่อให้ความเชื่อมั่นอย่างสมเหตุสมผลเกี่ยวกับความน่าเชื่อถือของรายงานทางการเงิน
และจัดทำงบการเงินรวมให้สอดคล้องตามมาตรฐานบัญชีที่รับรองทั่วไปในประเทศไทยและตามข้อกำหนดของคณะกรรมการกำกับหลักทรัพย์และตลาดหลักทรัพย์ว่าด้วยการจัดทำและนำเสนอรายงานทางการเงินภายใต้พระราชบัญญัติหลักทรัพย์และตลาดหลักทรัพย์
พ.ศ.2535 โดยได้เลือกใช้นโยบายการบัญชีที่เหมาะสมและสอดคล้องกับหลักการบัญชีที่รับรองทั่วไป
และมีการเตรียมพร้อมที่จะใช้มาตรฐานบัญชีระหว่างประเทศเมื่อถึงเวลาที่ประกาศใช้
แสดงให้เห็นถึงความโปร่งใสและชัดเจนในข้อมูลที่เชื่อถือและตรวจสอบได้โดยถือปฏิบัติอย่าสม่ำเสมอ
ใช้ดุลพินิจอย่างระมัดระวังและประมาณการอย่างมีหลักเกณฑ์ในการจัดทำ
รวมทั้งแสดงผลการดำเนินงานและฐานะทางการเงินอย่างเที่ยงธรรม
มีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

ผู้สอบบัญชีได้สอบทานงบการเงินและงบการเงินรวมของบริษัท
รวมทั้งหมายเหตุประกอบงบการเงินรวม
และได้ประเมินประสิทธิภาพระบบการควบคุมภายในด้านบัญชีที่มีผลกระทบต่อรายงานทางการเงินของบริษัทแล้วไม่พบข้อบกพร่องของระบบการควบคุมภายในด้านการบัญชี
ที่เป็นจุดอ่อนการควบคุมภายในด้านบัญชีที่สำคัญและมีผลกระทบอย่างเป็นสาระสำคัญต่อการแสดงความเห็นต่องบการเงิน
ซึ่งสอดคล้องกับความเห็นของผู้ตรวจสอบภายในซึ่งสรุปในผลการตรวจสอบว่าไม่พบข้อบกพร่องที่เป็นสาระสำคัญ

ในรอบปี 2552
เอสซีจีได้จัดทำข้อกำหนดการควบคุมภายในและคู่มือการปฏิบัติงานซึ่งครอบคลุมทุกระบบงานที่ใช้ในการดำเนินธุรกิจ
มีการเผยแพร่และส่งเสริมให้พนักงานทุกคนยึดมั่นปฏิบัติตามหลักบรรษัทภิบาลและจรรยาบรรณเอสซีจีอย่างสม่ำเสมอ
มีการกำกับดูแลให้พนักงานทุกระดับปฏิบัติหน้าที่และขอบเขตความรับผิดชอบที่ได้รับมอบหมาย
รวมทั้งให้ความสำคัญในการจัดทำและตรวจสอบติดตามประเมินผลการปฏิบัติงานตามระบบการควบคุมภายในในส่วนที่เกี่ยวข้องกับความน่าเชื่อถือของข้อมูลทางการเงิน
มีกระบวนการติดตามประเมินผลการควบคุมตนเองของทุกหน่วยงานอย่างต่อเนื่อง
และมีมาตรการป้องกันที่นำมาใช้ในการแก้ไขข้อบกพร่องที่ได้ตรวจพบระหว่างปี
โดยมีการประเมินความเพียงพอและประสิทธิผลของระบบการควบคุมภายในระดับบริษัท
และแสดงสาระสำคัญการควบคุมภายในของบริษัทในเอสซีจี
รวมทั้งได้กำหนดให้ปฏิบัติตามมาตรฐานบัญชีไทยที่ประกาศใช้ระหว่างปีและพร้อมที่จะเปลี่ยนแปลงมาตรฐานการบัญชีไทยที่จะปรับเปลี่ยนไปตามมาตรฐานการบัญชีระหว่างประเทศในปี
2554 ซึ่งจะมีผลกระทบต่อรายงานงบการเงินของบริษัทค่อนข้างมาก
จึงได้ร่วมกับผู้สอบบัญชีศึกษาถึงผลกระทบและกำหนดแนวปฏิบัติในเชิงป้องกัน นอกจากนี้
คณะกรรมการตรวจสอบที่มีความเป็นอิสระและไม่มีผลประโยชน์เกี่ยวข้องกับการประกอบธุรกิจได้สอบทานการประเมินผลการควบคุมภายในต่อรายงานทางการเงินของผู้สอบบัญชีและผู้ตรวจสอบภายในตามที่กล่าวข้างต้นจนเป็นที่พอใจแล้ว
จึงมีความเชื่อมั่นว่าการประเมินเป็นไปอย่างเที่ยงธรรม เชื่อถือได้
และเหมาะสมกับการดำเนินธุรกิจของเอสซีจี
ซึ่งสอดคล้องกับความเห็นของคณะกรรมการบริษัทที่เห็นว่าระบบการควบคุมภายในและการตรวจสอบภายในของบริษัทสามารถสร้างความเชื่อมั่นได้ว่า
งบการเงินของบริษัทและบริษัทย่อยแสดงฐานะการเงิน ผลการดำเนินงาน
และกระแสเงินสดถูกต้องตามที่ควรในสาระสำคัญแล้ว

2. การตรวจสอบภายใน

คณะกรรมการตรวจสอบเป็นผู้กำกับดูแลการปฏิบัติงานของสำนักงานตรวจสอบภายในให้เกิดคามเป็นอิสระ
เป็นธรรม มีระบบบรรษัทภิบาลและจรรยาบรรณที่ดี โดยการประเมินความเพียงพอ
และความมีประสิทธิภาพของระบบการควบคุมภายใน ความถูกต้องของงบการเงิน
การเปิดเผยข้อมูลอย่างเพียงพอ โปร่งใส
และการประเมินการบริหารความเสี่ยงของกิจกรรมทางธุรกิจต่างๆ ภายในองค์กร
รวมทั้งระบบงานสารสนเทศที่เชื่อถือได้ และมีผลสำคัญต่อการดำเนินงาน
เพื่อให้มีการปฏิบัติที่สอดคล้องกับนโยบายและสภาพธุรกิจที่มีการเปลี่ยนแปลงอยู่ตลอดเวลา
โดยมีวัตถุประสงค์เพื่อให้ผู้ปฏิบัติงานทุกระดับขององค์กรสามารถปฏิบัติหน้าที่ของตนได้อย่างมีประสิทธิภาพและประสิทธิผลตามหลักการกำกับดูแลกิจการที่ดี
สรุปได้ดังนี้

  2.1 การกำหนดแผนงานตรวจสอบระยะปานกลางและแผนงานประจำปี
  การปฏิบัติงานตรวจสอบในปี 2552 ได้มีการทบทวนแผนงานระยะปานกลางโดยมีวิสัยทัศน์ คือ
  “ตรวจสอบเชิงป้องกัน อย่างสร้างสรรค์ทันเหตุการณ์ ยึดมั่นจรรยาบรรณและบรรษัทภิบาล
  มุ่งมั่นสู่การพัฒนาที่ยั่งยืน” และนำพันธกิจมาจัดทำแผนประจำปี ได้แก่
  การส่งเสริมและพัฒนากระบวนการตรวจสอบเชิงป้องกันอย่างสร้างสรรค์ด้วยเทคโนโลยีที่ทันสมัย
  และสื่อสารผลการตรวจสอบให้เป็นกรณีศึกษากับผู้เกี่ยวข้อง
  การให้คำปรึกษาอย่างเป็นอิสระและเที่ยงธรรม โดยมุ่งเน้นการมีส่วนร่วมจากทุกคน
  เพื่อให้เกิดประโยชน์และเพิ่มคุณค่าแก่องค์กร ยึดถือจรรยาบรรณตรวจสอบอย่างเคร่งครัด
  พัฒนาองค์ความรู้ ทักษะ
  และเพิ่มคุณภาพในการตรวจสอบอย่างต่อเนื่องตามสภาพแวดล้อมและเทคโนโลยีที่เปลี่ยนแปลง
  การส่งเสริมพนักงานให้ได้ทุนการศึกษาด้านการตรวจสอบภายใน
  และส่งเสริมให้ผู้ตรวจสอบเข้าสอบรับวุฒิบัตรตามวิชาชีพตรวจสอบภายในตามมาตรฐานสากล
  รวมทั้งมีการประเมินผล
  และให้ความเห็นในการพัฒนางานตรวจสอบของหน่วยงานที่รับการตรวจด้วย นอกจากนี้
  ยังได้ปรับปรุงกลยุทธ์ให้สอดคล้องกับวิสัยทัศน์ พันธกิจ
  และสภาพแวดล้อมในการดำเนินธุรกิจของเอสซีจี โดยเน้นการสร้างคุณค่าในเชิงรุก
  ก่อให้เกิดประโยชน์กับกลุ่มธุรกิจ วางแผนการตรวจสอบให้ทันเหตุการณ์
  และสื่อสารแนวทางป้องกันอย่างทันเวลา

  2.2 การกำหนดดัชนีชี้วัดผลการผลการตรวจสอบ (Key Performance Indicators - KPI)
  ในปี 2552 ได้กำหนดดัชนีชี้วัดผลการตรวจสอบ (KPI)
  และปรับปรุงตัวชี้วัดผลการดำเนินงานเพื่อให้สอดคล้องกับวิสัยทัศน์ กลยุทธ์ พันธกิจ
  และการเปลี่ยนแปลงวิธีการดำเนินธุรกิจเฉพาะที่มีการปรับปรุงงานอันเป็นการเพิ่มประสิทธิภาพและประสิทธิผลในการวัดผลการปฏิบัติงานตรวจสอบ
  โดยมีจุดมุ่งหมายพัฒนาการตรวจสอบให้สอดคล้องกับการเปลี่ยนแปลง
  และติดตามผลการปฏิบัติงานในทุกระดับเพื่อพัฒนาศักยภาพผู้ตรวจสอบภายในให้มีการปฏิบัติงานที่ได้มาตรฐานสากล
  รวมทั้งได้เริ่มนำแบบประเมินผลความสามารถในการปฏิบัติงานตรวจสอบ (Competency)
  มาใช้ในการประเมินผลและพัฒนาผู้ตรวจสอบทุกระดับ
  เพื่อเพิ่มความสามารถที่จำเป็นต่อความสำเร็จของการปฏิบัติงานตรวจสอบ
  เพื่อพัฒนาผู้ตรวจสอบและงานตรวจสอบที่มีคุณภาพมากขึ้น
  โดยผู้ตรวจสอบจะต้องเรียนรู้ในเรื่องความรู้ ทักษะ และพฤติกรรมเพิ่มขึ้น
  เพื่อมุ่งสู่การเป็นผู้ตรวจสอบที่ได้มาตรฐานสากลและได้รับวุฒิบัตรจากสถาบันต่างๆ

  2.3 การพัฒนาระบบงานตรวจสอบด้านคอมพิวเตอร์ ในปี 2552 ได้มีการพัฒนาเว็บไซต์
  เพื่อเป็นช่องทางในการสื่อสาร ให้ความรู้ คำปรึกษาเกี่ยวกับระบบการควบคุมภายใน
  การบริหารความเสี่ยง การประเมินการควบคุมด้วยตนเอง อำนาจดำเนินการ
  และการปฏิบัติงานที่ถูกต้อง ซึ่งส่งผลให้ข้อผิดพลาดลดลง และได้รับการจัดการอย่างทันเวลา
  การตรวจสอบทำได้อย่างมีประสิทธิภาพและใช้กำลังพลน้อยลง และได้จัดทำคู่มือปฏิบัติงาน
  เรื่องการประเมินผลการควบคุมด้วยตนเองด้านไอที สำหรับกิจการนำไปใช้
  เพื่อให้ได้ระบบงานสารสนเทศที่เชื่อถือได้ มีระบบควบคุมที่ดี มีความปลอดภัย และเป็นไปตาม
  e-Policy ของเอสซีจี โดยจัดหาเครื่องมือที่ช่วยในการตรวจสอบ
  รวมทั้งระบบการจัดเก็บที่มีประสิทธิภาพ เพื่อใช้เป็นแหล่งเรียนรู้และพัฒนาผู้ตรวจสอบ
  โดยพัฒนาแนวทางในการตรวจสอบระบบงานคอมพิวเตอร์สำหรับผู้ตรวจสอบนำไปใช้ในการตรวจสอบระบบงานในเรื่องการให้บริการระบบเทคโนโลยีสารสนเทศให้แก่บริษัทในเอสซีจี
  และระบบงาน Web Application

  2.4 การพัฒนาระบบการให้คำปรึกษาผ่านทางเว็บไซต์ ปัญหาที่พบในการตรวจสอบประการหนึ่ง
  คือ ผู้กระทำผิดไม่ได้มีเจตนาหรือไม่รู้ว่าระเบียบเป็นอย่างไร ดังนั้น
  จึงมีการพัฒนาระบบให้คำปรึกษาผ่านทางเว็บไซต์เป็นช่องทางให้ผู้ปฏิบัติงานสอบถามข้อสงสัยเกี่ยวกับระเบียบ
  ข้อบังคับ การควบคุมภายใน อำนาจดำเนินการ เป็นต้น โดยได้รับคำปรึกษาที่ทันเวลา
  สามารถนำไปปฏิบัติได้อย่างถูกต้องตั้งแต่แรก
  ซึ่งสอดคล้องกับแนวทางการตรวจสอบเชิงป้องกันและลดข้อผิดพลาด
  ก่อเกิดประโยชน์กับหน่วยงานต่างๆ เป็นอย่างมาก กล่าวคือ
  ช่วยลดจุดอ่อนและข้อบกพร่องที่เคยมีได้เป็นจำนวนมาก
  และได้มีการรวบรวมจัดหมวดหมู่คำถามเพื่อให้พนักงานได้ศึกษาและสื่อสารให้ผู้ปฏิบัติงานในระดับต่างๆ
  โดยการชี้แจงให้ทราบ
  อันเป็นการเสริมสร้างแนวทางการตรวจสอบในเชิงป้องกันอย่างได้ผลดีมาก

รายงานคณะกรรมการตรวจสอบ

คณะกรรมการตรวจสอบได้ปฏิบัติหน้าที่ตามที่คณะกรรมการบริษัทได้มอบหมายให้กำกับดูแลตามข้อบังคับว่าด้วยคณะกรรมการตรวจสอบที่สำคัญได้แก่
การสอบทานระบบรายงานทางการเงิน การสอบทานการกำกับดูแลกิจการที่ดี
การสอบทานระบบการบริหารความเสี่ยง
การสอบทานระบบการควบคุมภายในและการตรวจสอบภายใน การสอบทานการตรวจสอบการทุจริต
และการเสนอแต่งตั้งผู้สอบบัญชีประจำปี 2553 โดยในปี 2552 มีการประชุมทั้งสิ้น 9 ครั้ง
และคณะกรรมการตรวจสอบเข้าประชุมร้อยละ 94 สรุปสาระสำคัญในการปฏิบัติหน้าที่ได้ดังนี้

  1. การสอบทานระบบรายงานทางการเงิน
  คณะกรรมการตรวจสอบได้สอบทานข้อมูลที่เป็นสาระสำคัญของงบการเงินรายไตรมาสและประจำปี
  2552 ของบริษัทปูนซิเมนต์ไทย จำกัด (มหาชน) และงบการเงินรวมของบริษัทปูนซิเมนต์ไทย
  จำกัด (มหาชน) และบริษัทย่อย ร่วมกับผู้สอบบัญชี ฝ่ายจัดการ
  และผู้อำนวยการสำนักงานตรวจสอบ
  โดยได้สอบถามและได้รับคำชี้แจงแสดงหลักฐานเกี่ยวกับข้อมูลในการจัดทำงบการเงินตามข้อกำหนดของกฎหมายและมาตรฐานบัญชี
  รวมทั้งการเปิดเผยหมายเหตุใน งบการเงินอย่างเพียงพอตามมาตรฐานบัญชีจนเป็นที่น่าพอใจ
  จึงได้ให้ความเห็นชอบในงบการเงินดังกล่าว

  นอกจากนี้
  คณะกรรมการตรวจสอบยังได้ประชุมร่วมกับผู้สอบบัญชีโดยไม่มีฝ่ายจัดการเข้าร่วมประชุม
  เพื่อปรึกษาหารือกันอย่างอิสระถึงข้อมูลที่มีสาระสำคัญในการจัดทำงบการเงินและการเปิดเผยข้อมูลที่เป็นประโยชน์กับผู้ใช้งบการเงิน
  รวมทั้งข้อมูลพฤติกรรมที่ส่อในทางทุจริต ตามพระราชบัญญัติหลักทรัพย์และตลาดหลักทรัพย์ พ.ศ.
  2535 ซึ่งในปี 2552 ไม่พบว่ามีการแจ้งพฤติกรรมดังกล่าวจากผู้สอบบัญชี
  ส่งผลให้การจัดทำงบการเงินของบริษัทและงบการเงินรวมมีประสิทธิภาพประสิทธิผล
  มีความโปร่งใสและตรวจสอบได้ นอกจากนี้
  คณะกรรมการตรวจสอบยังได้สอบทานการเตรียมความพร้อมในการจัดทำงบการเงินตามมาตรฐานบัญชีซึ่งอิงตาม
  International Financial Reporting Standards (IFRS)
  โดยบริษัทมีความพร้อมที่จะดำเนินการตามมาตรฐานดังกล่าวแล้ว

  2. การสอบทานการกำกับดูแลกิจการที่ดี
  ได้สอบทานข้อมูลการปฏิบัติตามจรรยาบรรณและบรรษัทภิบาล เอสซีจีตามที่กำหนดไว้
  พบว่ากรรมการบริษัทและพนักงานมีการดำเนินธุรกิจอย่างมีคุณธรรม
  มีการปฏิบัติงานตามระบบงานที่มีประสิทธิภาพประสิทธิผลตามหลักการกำกับดูแลกิจการที่ดีอย่างต่อเนื่อง
  ในส่วนที่เกี่ยวกับจรรยาบรรณ พนักงานได้เข้ามาศึกษาและขอคำปรึกษาผ่านเว็บไซต์ของบริษัท
  จำนวน 7,665 ครั้ง และไม่เกิดปัญหาในเรื่องจรรยาบรรณที่เป็นสาระสำคัญ นอกจากนี้
  เอสซีจียังปฏิบัติตามกฎหมายว่าด้วยหลักทรัพย์และตลาดหลักทรัพย์
  ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจอื่นอย่างเคร่งครัด
  โดยเฉพาะในเรื่องรายการเกี่ยวโยงและรายการที่อาจมีความขัดแย้งทางผลประโยชน์
  ได้มีการตรวจสอบและจัดให้มีการรายงานของกรรมการที่เกี่ยวข้อง
  และเปิดเผยให้ตลาดหลักทรัพย์แห่งประเทศไทยทราบอย่างทันเวลา

  ในปี 2552
  คณะกรรมการตรวจสอบได้มีการประเมินผลการปฏิบัติหน้าที่ของคณะกรรมการตรวจสอบโดยรวม
  และประเมินตนเองซึ่งผลสรุปอยู่ในเกณฑ์เป็นที่น่าพึงพอใจมากใกล้เคียงกับปีที่แล้ว
  หัวข้อที่ประเมินได้แก่ ความพร้อมของกรรมการ การบริหารความเสี่ยง รายงานทางการเงิน
  การประชุมคณะกรรมการ และการปฏิบัติหน้าที่ของเลขานุการและสำนักงานตรวจสอบ

  3. การสอบทานระบบการบริหารความเสี่ยง
  คณะกรรมการตรวจสอบได้สอบทานหลักการในคู่มือระบบการบริหารความเสี่ยงเป็นประจำปีในเรื่องขั้นตอนการปฏิบัติงาน
  หน้าที่และวิธีปฏิบัติงานของหน่วยงานที่เกี่ยวข้องในการจัดทำ Risk Analysis Document
  เพื่อกำหนดปัจจัยเสี่ยง โอกาสที่จะเกิด ผลกระทบ การจัดการความเสี่ยงและสัญญาณเตือนภัย
  และสอบทานการประเมินการบริหารความเสี่ยงตามคู่มือที่กำหนดไว้เป็นรายไตรมาส
  สำหรับปัจจัยความเสี่ยงและกลยุทธ์การจัดการความเสี่ยงที่สำคัญๆ ของกลุ่มธุรกิจต่างๆ
  ได้แสดงไว้ในรายงานประจำปีแล้ว อนึ่ง
  การบริหารความเสี่ยงในแนวทางการพัฒนาสู่ความยั่งยืนนั้น บริษัทได้รับการประเมินระดับ Gold
  Class ในเรื่องการบริหารความเสี่ยงจาก Dow Jones Sustainability Indexes
  (DJSI) เป็นปีที่ 2 ติดต่อกัน

  4. การสอบทานการควบคุมภายในและการตรวจสอบภายใน
  คณะกรรมการตรวจสอบได้สอบทานผลการประเมินระบบการควบคุมภายใน
  ตามที่สำนักงานตรวจสอบได้รายงานเป็นรายไตรมาส
  โดยผลการประเมินพบว่าเหมาะสมกับการดำเนินธุรกิจ
  และในปีนี้ได้มีการพัฒนาข้อกำหนดการควบคุมภายใน
  และคู่มือปฏิบัติงานไว้เป็นมาตรฐานเดียวกันเพื่อใช้ในแต่ละกลุ่มธุรกิจ รวมทั้งได้นำหลักการ
  Total Quality Management มาปรับเข้ากับระบบการควบคุมภายในของบริษัท
  ก่อให้เกิดผลการดำเนินงานและฐานะการเงินที่มั่นคงและเติบโตได้ นอกจากนี้
  ฝ่ายจัดการยังได้เสนอรายงานการประเมินผลระบบการควบคุมภายในที่มีผลกระทบต่องบการเงิน
  โดยเสนอให้คณะกรรมการตรวจสอบพิจารณาสอบทานเป็นประจำทุกปี
  และผู้สอบบัญชีก็มีความเห็นสอดคล้องกันว่าไม่พบจุดอ่อนที่เป็นสาระสำคัญ
  ซึ่งจะมีผลกระทบกับงบการเงินของบริษัท

  ในด้านการสอบทานการตรวจสอบภายใน
  คณะกรรมการตรวจสอบได้สอบทานการปฏิบัติงานของสำนักงานตรวจสอบตามแผนงานระยะปานกลางและแผนงานประจำปีที่ได้รับอนุมัติแล้ว
  จากผลการสอบทานพบว่าได้บรรลุเป้าหมายตามที่กำหนดไว้ นอกจากนี้
  ยังได้สอบทานความเหมาะสมของผังการบริหารงาน กำลังพล
  และงบประมาณลงทุนและบริหารเป็นประจำทุกปี

  5. การสอบทานการตรวจสอบการทุจริต
  คณะกรรมการตรวจสอบได้สอบทานผลการตรวจสอบการทุจริตเป็นรายไตรมาส
  สรุปแล้วมีการทุจริตจำนวน 12 เรื่อง และมูลค่าที่เสียหายไม่เป็นสาระสำคัญ
  และได้ให้ความเห็นในการปรับปรุงแก้ไขแล้ว นอกจากนี้
  ยังได้สอบทานระบบงานที่ใช้ในการป้องกันความเสี่ยงจากการทุจริต
  การตรวจสอบทุจริตตามการประเมินความเสี่ยง
  ระเบียบการสอบสวนให้ความเป็นธรรมกับพนักงาน
  รวมทั้งมาตรการแก้ไขป้องกันให้มีการปฏิบัติอย่างสม่ำเสมอ อนึ่ง
  ระบบข้อร้องเรียนที่ให้พนักงานมีส่วนร่วมในการแจ้งเบาะแสของผู้กระทำความผิดในปี 2552
  มีข้อร้องเรียนทั้งสิ้น 11 เรื่อง
  ตรวจสอบแล้วมีความผิดจริงแต่เป็นเรื่องที่ไม่มีผลกระทบที่เป็นสาระสำคัญ 7 เรื่อง
  เป็นความเข้าใจผิดของผู้ร้องเรียน 2 เรื่อง และอยู่ระหว่างสอบสวน 2 เรื่อง นอกจากนี้
  ยังได้มีการพิจารณาและให้ความเห็นในเรื่องเกี่ยวกับอดีตพนักงานรายหนึ่งได้ลักทรัพย์
  (แบบฟอร์มใบหุ้นสามัญของบริษัท) และปลอมแปลงใบหุ้นของผู้ถือหุ้นรายหนึ่ง
  โดยให้มีการเปิดเผยข้อเท็จจริงกับตลาดหลักทรัพย์แห่งประเทศไทยทราบและพิจารณาให้ความเป็นธรรมกับผู้ถือหุ้นที่เสียหายโดยต้องคำนึงถึงผู้ถือหุ้นส่วนใหญ่ด้วย
  ทั้งนี้ข้อสรุปจึงเสนอให้รอการพิจารณาคดีของศาลสิ้นสุดก่อน

  6. การพิจารณาแต่งตั้งผู้สอบบัญชีประจำปี 2553 ในปี 2551 บริษัทเคพีเอ็มจี ภูมิไชย สอบบัญชี
  จำกัด ได้รับคัดเลือกแต่งตั้งเป็นผู้สอบบัญชีของบริษัท จากข้อเสนอของผู้สอบบัญชีชั้นนำที่ได้รับเชิญ
  5 ราย เป็นระยะเวลา 3 ปี ตั้งแต่ 2552 - 2554 ดังนั้น
  เมื่อพิจารณาจากผลการปฏิบัติงานสอบบัญชีและการสอบทานคุณสมบัติผู้สอบบัญชีแล้ว
  คณะกรรมการตรวจสอบจึงมีมติให้เสนอแนะต่อคณะกรรมการบริษัท
  เพื่อขออนุมัติจากที่ประชุมผู้ถือหุ้นแต่งตั้ง นายสุพจน์ สิงห์เสน่ห์ ผู้สอบบัญชีรับอนุญาตเลขที่ 2826
  และ/หรือนายเจริญ ผู้สัมฤทธิ์เลิศ ผู้สอบบัญชีรับอนุญาตเลขที่ 4068 และ/หรือนางศิริเพ็ญ
  สุขเจริญยิ่งยง ผู้สอบบัญชีรับอนุญาตเลขที่ 3636 แห่งบริษัทเคพีเอ็มจี ภูมิไชย สอบบัญชี จำกัด
  เป็นผู้สอบบัญชีของบริษัทประจำปี 2553

  ในนามคณะกรรมการตรวจสอบ

[]

พลอากาศเอก

  (กำธน สินธวานนท์)

ประธานกรรมการตรวจสอบ

[]